25. ΑΠΟΦΑΣΗ ΥΠΟΥΡΓΟΥ ΥΓΕΙΑΣ, ΠΡΟΝΟΙΑΣ ΚΑΙ ΚΟΙΝΩΝΙΚΩΝ ΑΣΦΑΛΙΣΕΩΝ αριθμ. Α2γ/5421/92 της 23/24 Δεκ. 1992 (ΦΕΚ Β΄ 744) Ίδρυση και λειτουργία στην Έδρα Διατροφής και Βιοχημείας της Υγειονομικής Σχολής Αθηνών του «Ερευνητικού και Εθνικού κέντρου Αναφοράς Διατροφής». Έχοντας υπόψη: α)Το Ν. 1397/83 «Περί Εθνικού Συστήματος Υγείας». β)Το Π.Δ. 138/92 «περί Οργανισμού του Υπουργείου Υγείας, Πρόνοιας και Κοινωνικών Ασφαλίσεων». γ)Την απόφαση 4 της 95ης Ολομ./30.9.92 του Κ.Ε.Σ.Υ. δ)Μετά από σύμφωνη γνώμη του Υπουργείου Υγείας απόφαση Δ6/2840/4.12.89 η Έδρα Διατροφής και Βιοχημείας της Υγειονομικής Σχολής Αθηνών, λειτουργεί και ως συνεργαζόμενο Κέντρο της Π.Ο.Υ. στον τομέα διατροφής. ε)Έγγραφο της Υγειονομικής Σχολής Αθηνών. στ)Την ανάγκη δημιουργίας Αυτού του Εθνικού Κέντρου Αναφοράς στην διατροφή. ζ)Την Υ. 1938/κοινή απόφαση του Πρωθυπουργού και του Υπουργού Υγείας, Πρόνοιας και Κοινωνικών Ασφαλίσεων, για τη μεταβίβαση αρμοδιοτήτων, αποφασίζουμε: Εγκρίνουμε την ίδρυση και λειτουργία στην Έδρα Διατροφής και Βιοχημείας της Υ.Σ.Α. το «ΕΡΕΥΝΗΤΙΚΟ ΚΑΙ ΕΘΝΙΚΟ ΚΕΝΤΡΟ ΑΝΑΦΟΡΑΣ ΔΙΑΤΡΟΦΗΣ». Το Κέντρο διευθύνεται από τον καθηγητή της Έδρας Διατροφής και Βιοχημείας της Υ.Σ.Α. Άρθρ.1.-Σκοπός: Η επιστημονική έρευνα στη διατροφή και στο τρόφιμο και συμβολή στη διατροφική πολιτική της χώρας. Αρμοδιότητες Άρθρ.2.-1.Εκπαίδευση στελεχών Κέντρων Υγείας, Νοσοκομείων, εκπαιδευτικών και άλλων φορέων. 2.Επιστημονική έρευνα και εποπτεία της διατροφικής αγωγής. 3.Επιστημονική έρευνα και εποπτεια της ομαδικής σίτισης με ιδιαίτερη έμφαση αυτής στα Νοσοκομεία, Παιδικούς Σταθμούς, Κατασκηνώσεις, Γηροκομεία. 4.Η συμβολή, σε συνεργασία με τις αρμόδιες υπηρεσίες των Υπουργείων, στη διαμόρφωση διατροφικής πολιτικής. 5.Συνεργασία με αντίστοιχα κέντρα της Αλλοδαπής. 6.Η κάλυψη των αναγκών του κέντρου θα γίνεται: α)από τον τακτικό προϋπολογισμό της Υγειονομικής Σχολής, β)από τα Ερευνητικά προγράμματα της Γεν. Γραμ. Έρευνας και Τεχνολογίας, γ)από ερευνητικά προγράμματα της ΕΟΚ και ΠΟΥ και δ)από Ιδιωτικούς φορείς. Από τις διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού. 